
аб ажыццяўленні аўдытарскай дзейнасці ў рамках 
Еўразійскага эканамічнага саюза
Дзяржавы – члены Еўразійскага эканамічнага саюза, якія далей называюцца дзяржавамі-членамі,
кіруючыся Дагаворам аб Еўразійскім эканамічным саюзе ад 29 мая 2014 года, агульнапрызнанымі прынцыпамі і нормамі міжнароднага права,
пацвярджаючы імкненне стварыць адзіны рынак аўдытарскіх паслуг у рамках Еўразійскага эканамічнага саюза (далей – Саюз),
жадаючы сфарміраваць адзіныя падыходы да арганізацыі, ажыццяўлення рэгулявання і кантролю аўдытарскай дзейнасці,
пагадзіліся з наступным:
Артыкул 1
Азначэнні
1. Для мэт гэтага Пагаднення выкарыстоўваюцца паняцці, якія азначаюць наступнае:
«асоба, якая аўдзіруецца» – асоба, у дачыненні да бухгалтарскай (фінансавай) справаздачнасці якой і (або) іншай інфармацыі, што прадастаўляецца ёй, праводзіцца аўдыт або якой аказваюцца спадарожныя аўдыту паслугі;
«аўдыт» – праверка бухгалтарскай (фінансавай) справаздачнасці асобы, якая аўдзіруецца і (або) іншай фінансавай інфармацыі, што прадастаўляецца ёй, з мэтай выяўлення незалежнага меркавання аб іх дакладнасці;
«аўдытар» – фізічная асоба, якая атрымала права на ўдзел у ажыццяўленні аўдытарскай дзейнасці ў дзяржаве-члене;
«аўдытарская дзейнасць», «аўдытарскія паслугі» – дзейнасць па правядзенні аўдыту і выкананні іншых праверак, якія забяспечваюць упэўненасць, а таксама па аказанні спадарожных аўдыту паслуг, што ажыццяўляецца ў адпаведнасці са стандартамі аўдытарскай дзейнасці;
«аўдытарская арганізацыя» – юрыдычная асоба, якая з’яўляецца камерцыйнай арганізацыяй і атрымала права на ажыццяўленне аўдытарскай дзейнасці ў дзяржаве-члене;
«аўдытарскае заключэнне» – афіцыйны дакумент, складзены аўдытарскай арганізацыяй або індывідуальным аўдытарам па выніках правядзення аўдыту;
«заключэнне» – афіцыйны дакумент, складзены аўдытарскай арганізацыяй або індывідуальным аўдытарам па выніках выканання адрозных ад аўдыту праверак, якія забяспечваюць упэўненасць;
«індывідуальны аўдытар» – аўдытар, які атрымаў права на ажыццяўленне аўдытарскай дзейнасці ў якасці індывідуальнага прадпрымальніка;
«замежная аўдытарская арганізацыя» – арганізацыя, якая атрымала права на ажыццяўленне аўдытарскай дзейнасці ў дзяржаве, якая не з’яўляецца дзяржавай-членам, і статус якой пацверджаны кампетэнтным органам такой дзяржавы;
«справаздача» – афіцыйны дакумент, складзены аўдытарскай арганізацыяй або індывідуальным аўдытарам пры аказанні спадарожных аўдыту паслуг;
«рэестр аўдытарскіх арганізацый, індывідуальных аўдытараў і аўдытараў» – сістэматызаваны пералік аўдытарскіх арганізацый, індывідуальных аўдытараў і аўдытараў, які вядзецца ў дзяржаве-члене адказным за гэта органам у парадку, вызначаным заканадаўствам дзяржавы-члена;
«спадарожныя аўдыту паслугі» – праверка бухгалтарскай (фінансавай) справаздачнасці асобы, якая аўдзіруецца, і іншай прадастаўленай ёй інфармацыі, адрозная ад праверак, што забяспечваюць упэўненасць, а таксама іншыя паслугі, якія прызнаюцца спадарожнымі аўдыту ў адпаведнасці са стандартамі аўдытарскай дзейнасці;
«удзельнік фінансавага рынку» – юрыдычная асоба, якая ажыццяўляе дзейнасць па прадастаўленні фінансавых паслуг.
2. Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года.
Артыкул 2
Прадмет Пагаднення
Гэта Пагадненне рэгулюе адносіны, звязаныя з забеспячэннем допуску аўдытарскіх арганізацый і індывідуальных аўдытараў адной дзяржавы-члена да ажыццяўлення аўдытарскай дзейнасці ў іншых дзяржавах-членах і допуску аўдытараў адной дзяржавы-члена да ўдзелу ў ажыццяўленні аўдытарскай дзейнасці ў іншых дзяржавах-членах, а таксама вызначае адзіныя падыходы да ажыццяўлення і рэгулявання аўдытарскай дзейнасці ў дзяржавах-членах.
Артыкул 3
Допуск да ажыццяўлення аўдытарскай дзейнасці
1. Аўдытарская дзейнасць у дзяржаве-члене ажыццяўляецца асобамі, якія атрымалі ў гэтай дзяржаве-члене права на ажыццяўленне аўдытарскай дзейнасці.
Аўдытарскія арганізацыі (за выключэннем аўдытарскіх арганізацый, указаных у пунктах 2 і 4 артыкула 32 гэтага Пагаднення) і індывідуальныя аўдытары адной дзяржавы-члена маюць права на ажыццяўленне аўдытарскай дзейнасці ў іншых дзяржавах-членах.
Аўдытарская дзейнасць можа ажыццяўляцца індывідуальнымі аўдытарамі, калі гэта прадугледжана заканадаўствам дзяржавы-члена.
2. Аўдытары (за выключэннем асоб, указаных у пункце 3 артыкула 32 гэтага Пагаднення) адной дзяржавы-члена маюць права на ўдзел у ажыццяўленні аўдытарскай дзейнасці ў іншых дзяржавах-членах.
Артыкул 4
Патрабаванні да асоб, якія ажыццяўляюць 
аўдытарскую дзейнасць
1. Для атрымання права на ажыццяўленне ў дзяржаве-члене аўдытарскай дзейнасці ў якасці аўдытарскай арганізацыі юрыдычная асоба павінна адпавядаць наступным патрабаванням:
а) устаноўленая заканадаўствам дзяржавы-члена колькасць аўдытараў, якія з’яўляюцца работнікамі гэтай юрыдычнай асобы па асноўным месцы працы на падставе працоўных дагавораў, – не меншая за 3;
б) доля статутнага (складачнага) капіталу гэтай юрыдычнай асобы, якая належыць аўдытарам і (або) аўдытарскім арганізацыям, – не меншая за 51 працэнт;
в) колькасць аўдытараў у калегіяльным выканаўчым органе гэтай юрыдычнай асобы – не меншая за 50 працэнтаў складу такога органа. Асоба, якая з’яўляецца аднаасобным выканаўчым органам гэтай юрыдычнай асобы, павінна быць аўдытарам;
г) беззаганная дзелавая рэпутацыя, якая выяўляецца ў станоўчай ацэнцы ўдзельнікамі грамадзянскага абароту, уключаючы прафесійныя аб’яднанні (самарэгулявальныя арганізацыі) аўдытараў, дзелавых якасцей, дзелавых паводзін, дзейнасці юрыдычнай асобы, яе органаў, уладальнікаў, афіляваных асоб, даччыных і залежных арганізацый;
д) наяўнасць правіл ажыццяўлення ўнутранага кантролю якасці працы.
2. Юрыдычная асоба, якая жадае ажыццяўляць аўдытарскую дзейнасць, не можа быць створана ў форме адкрытага (публічнага) акцыянернага таварыства або дзяржаўнага (муніцыпальнага) унітарнага прадпрыемства.
3. Для атрымання права на ажыццяўленне ў дзяржаве-члене аўдытарскай дзейнасці ў якасці індывідуальнага аўдытара фізічная асоба, зарэгістраваная ў якасці індывідуальнага прадпрымальніка ў адпаведнасці з заканадаўствам дзяржавы-члена, павінна адпавядаць наступным патрабаванням:
а) адпаведнасць патрабаванням, прадугледжаным пунктам 1 артыкула 5 гэтага Пагаднення;
б) наяўнасць правіл ажыццяўлення ўнутранага кантролю якасці працы.
4. Дзяржава-член мае права ўстанаўліваць у сваім заканадаўстве да аўдытарскіх арганізацый, якія з’яўляюцца юрыдычнымі асобамі гэтай дзяржавы-члена, і індывідуальных аўдытараў, зарэгістраваных у якасці індывідуальных прадпрымальнікаў у гэтай дзяржаве-члене, патрабаванні, дадатковыя ў дачыненні да патрабаванняў, устаноўленых пунктамі 1 і 3 гэтага артыкула.
Артыкул 5
Патрабаванні да асоб, якія ўдзельнічаюць 
у ажыццяўленні аўдытарскай дзейнасці
1. Для атрымання права на ўдзел у ажыццяўленні ў дзяржаве-члене аўдытарскай дзейнасці ў якасці аўдытара фізічная асоба павінна адпавядаць наступным патрабаванням:
а) наяўнасць вышэйшай адукацыі;
б) наяўнасць вопыту практычнай працы, звязанай з ажыццяўленнем аўдытарскай дзейнасці або вядзеннем бухгалтарскага ўліку і стварэннем бухгалтарскай (фінансавай) справаздачнасці;
в) беззаганная дзелавая (прафесійная) рэпутацыя, якая выяўляецца ў адсутнасці нязнятай або непагашанай судзімасці за цяжкія і асабліва цяжкія злачынствы і за злачынствы ў сферы эканомікі, а таксама ў станоўчай ацэнцы ўдзельнікамі грамадзянскага абароту, уключаючы прафесійныя аб’яднанні (самарэгулявальныя арганізацыі) аўдытараў, дзелавых і прафесійных якасцей фізічнай асобы, яе дзелавых паводзін;
г) наяўнасць кваліфікацыйнага атэстата (пасведчання, сертыфіката) аўдытара.
2. Аўдытар удзельнічае ў ажыццяўленні аўдытарскай дзейнасці ў якасці работніка аўдытарскай арганізацыі або індывідуальнага аўдытара на падставе працоўнага дагавора паміж ім і адпаведна аўдытарскай арганізацыяй або індывідуальным аўдытарам.
Артыкул 6
Узнікненне і спыненне права на ажыццяўленне 
аўдытарскай дзейнасці (удзел у ажыццяўленні 
аўдытарскай дзейнасці)
1. Асоба, якая жадае ажыццяўляць аўдытарскую дзейнасць (удзельнічаць у ажыццяўленні аўдытарскай дзейнасці), мае права на ажыццяўленне аўдытарскай дзейнасці ў якасці аўдытарскай арганізацыі, індывідуальнага аўдытара (удзел у ажыццяўленні аўдытарскай дзейнасці ў якасці аўдытара) з даты ўключэння звестак аб ёй у рэестр аўдытарскіх арганізацый, індывідуальных аўдытараў і аўдытараў.
2. Права асобы на ажыццяўленне аўдытарскай дзейнасці ў якасці аўдытарскай арганізацыі, індывідуальнага аўдытара (удзел у ажыццяўленні аўдытарскай дзейнасці ў якасці аўдытара) падлягае ануляванню ў выпадку, калі асоба перастае адпавядаць патрабаванням, устаноўленым артыкуламі 4 і 5 гэтага Пагаднення, а таксама на іншых падставах і ў парадку, якія ўстанаўліваюцца заканадаўствам дзяржавы-члена, і спыняецца з даты ўключэння звестак аб ануляванні такога права ў рэестр аўдытарскіх арганізацый, індывідуальных аўдытараў і аўдытараў.
Артыкул 7
Кваліфікацыйны экзамен
1. Кваліфікацыйны экзамен праводзіцца з мэтай праверкі прафесійнай кваліфікацыі фізічнай асобы, якая жадае ўдзельнічаць у ажыццяўленні аўдытарскай дзейнасці.
2. Здача кваліфікацыйнага экзамену павінна пацвярджаць неабходны ўзровень тэарэтычных ведаў у сферах, якія маюць дачыненне да ажыццяўлення аўдытарскай дзейнасці, і здольнасць фізічнай асобы, якая жадае ўдзельнічаць у ажыццяўленні аўдытарскай дзейнасці, выкарыстоўваць указаныя веды ў практычнай рабоце.
3. Праверка ўзроўню тэарэтычных ведаў павінна праводзіцца ў наступных сферах:
а) аўдытарская дзейнасць;
б) заканадаўства дзяржавы-члена аб аўдытарскай дзейнасці;
в) заканадаўства дзяржавы-члена аб бухгалтарскім уліку;
г) міжнародныя стандарты фінансавай справаздачнасці;
д) міжнародныя стандарты аўдытарскай дзейнасці;
е) кіраванне рызыкамі, унутраны кантроль якасці працы;
ж) кіраўнічы ўлік;
з) прафесійная этыка і незалежнасць аўдытараў;
і) тэорыя бухгалтарскага ўліку;
к) фінансавы аналіз;
л) фінансавы ўлік.
4. Праверка ўзроўню тэарэтычных ведаў павінна таксама праводзіцца ў наступных сферах (у той меры, у якой такія сферы звязаны з ажыццяўленнем аўдытарскай дзейнасці):
а) інфармацыйныя тэхналогіі і камп’ютарныя сістэмы;
б) матэматыка, статыстыка;
в) падатковае, грамадзянскае, працоўнае заканадаўства дзяржавы-члена, а таксама заканадаўства дзяржавы-члена аб неплацежаздольнасці (банкруцтве);
г) агульная эканамічная тэорыя, фінансы, мікраэканоміка;
д) асноўныя прынцыпы кіравання фінансамі арганізацыі.
5. Дзяржава-член:
а) устанаўлівае парадак правядзення кваліфікацыйнага экзамену, які прадугледжвае ў тым ліку парадак удзелу прэтэндэнта ў кваліфікацыйным экзамене, а таксама парадак вызначэння вынікаў кваліфікацыйнага экзамену. Як мінімум частка кваліфікацыйнага экзамену павінна праводзіцца ў пісьмовай форме або ў электронным выглядзе (у форме тэсціравання і інш.);
б) вызначае орган (органы), які ажыццяўляе правядзенне кваліфікацыйнага экзамену. Органамі, якія ажыццяўляюць правядзенне кваліфікацыйнага экзамену, могуць быць дзяржаўныя органы дзяржавы-члена, прафесійныя аб’яднанні (самарэгулявальныя арганізацыі) аўдытараў, арганізацыі, спецыяльна створаныя для гэтых мэт;
в) устанаўлівае парадак выдачы кваліфікацыйнага атэстата (пасведчання, сертыфіката) аўдытара;
г) мае права ўстанаўліваць пералік спецыяльнасцей вышэйшай адукацыі для фізічнай асобы, якая прэтэндуе на атрыманне права на ўдзел у ажыццяўленні аўдытарскай дзейнасці ў якасці аўдытара;
д) мае права ўстанаўліваць парадак вызвалення ад праверкі ведаў у сферах, указаных у пунктах 3 і 4 гэтага артыкула, па якіх ёсць міжнародны атэстат (пасведчанне, сертыфікат, дыплом);
е) мае права ўстанаўліваць патрабаванні да адукацыйных праграм вышэйшай адукацыі, па якіх прайшла навучанне фізічная асоба, што прэтэндуе на атрыманне права на ўдзел у ажыццяўленні аўдытарскай дзейнасці ў якасці аўдытара.
6. Кваліфікацыйны атэстат (пасведчанне, сертыфікат) аўдытара, выдадзены ў адной дзяржаве-члене, правадзейны ў іншых дзяржавах-членах і з’яўляецца бестэрміновым або дзейнічае да даты заканчэння тэрміну яго дзеяння (у выпадку, калі такі тэрмін устаноўлены).
Артыкул 8
Вопыт практычнай працы
1. Прадугледжаны падпунктам «б» пункта 1 артыкула 5 гэтага Пагаднення вопыт практычнай працы фізічнай асобы, якая жадае ўдзельнічаць у ажыццяўленні аўдытарскай дзейнасці ў якасці аўдытара, павінен забяспечваць здольнасць такой асобы выкарыстоўваць у практычнай рабоце тэарэтычныя веды ў сферах, якія маюць дачыненне да ажыццяўлення аўдытарскай дзейнасці.
2. Мінімальны стаж працы, звязанай з ажыццяўленнем аўдытарскай дзейнасці або вядзеннем бухгалтарскага ўліку і складаннем бухгалтарскай (фінансавай) справаздачнасці, фізічных асоб, якія жадаюць удзельнічаць у ажыццяўленні аўдытарскай дзейнасці ў якасці аўдытара, устанаўліваецца заканадаўствам дзяржавы-члена і не можа быць меншым за 3 гады.
Пры гэтым не менш за 1 год з апошніх 3 гадоў указанага стажу працы павінна прыпадаць на працу ў аўдытарскай арганізацыі на пасадах, звязаных з ажыццяўленнем аўдытарскай дзейнасці, без урону палажэнням пункта 3 артыкула 32 гэтага Пагаднення.
Артыкул 9
Навучанне па праграмах павышэння кваліфікацыі
1. Аўдытар, пачынаючы з года, наступнага за годам узнікнення ў яго права на ўдзел у ажыццяўленні аўдытарскай дзейнасці (ажыццяўленне аўдытарскай дзейнасці ў якасці індывідуальнага аўдытара), павінен праходзіць навучанне па праграмах павышэння кваліфікацыі (далей – навучанне).
2. Навучанне аўдытараў павінна забяспечваць падтрыманне неабходнага ўзроўню іх тэарэтычных ведаў, прафесійных навыкаў і ўменняў.
3. Мінімальная працягласць навучання аўдытараў устанаўліваецца заканадаўствам дзяржавы-члена і не можа складаць менш за 80 гадзін за 2 паслядоўныя каляндарныя гады.
4. Дзяржава-член устанаўлівае перыядычнасць і парадак праходжання аўдытарамі навучання.
Артыкул 10
Рэестр аўдытарскіх арганізацый, 
індывідуальных аўдытараў і аўдытараў
1. Звесткі аб аўдытарскай арганізацыі, індывідуальным аўдытару, аўдытару падлягаюць уключэнню ў рэестр аўдытарскіх арганізацый, індывідуальных аўдытараў і аўдытараў.
2. Звесткі аб аўдытарскай арганізацыі, індывідуальным аўдытару, аўдытару лічацца ўключанымі ў рэестр аўдытарскіх арганізацый, індывідуальных аўдытараў і аўдытараў або выключанымі з яго з даты ўнясення адпаведнага запісу ва ўказаны рэестр. 
3. Аўдытарская арганізацыя, індывідуальны аўдытар, аўдытар павінны мець індывідуальны (асноўны) рэгістрацыйны нумар запісу ў рэестры аўдытарскіх арганізацый, індывідуальных аўдытараў і аўдытараў (далей – індывідуальны рэгістрацыйны нумар).
4. Рэестр аўдытарскіх арганізацый, індывідуальных аўдытараў і аўдытараў акрамя звестак, прадугледжаных артыкуламі 11 і 12 гэтага Пагаднення, павінен таксама ўтрымліваць наступныя звесткі:
а) поўнае найменне і адрас органа, які ажыццяўляе вядзенне рэестра аўдытарскіх арганізацый, індывідуальных аўдытараў і аўдытараў;
б) поўнае найменне і адрас органа, які ажыццяўляе знешні кантроль якасці працы аўдытарскіх арганізацый, індывідуальных аўдытараў і аўдытараў;
в) поўнае найменне і адрас органа, упаўнаважанага на прымяненне мер уздзеяння ў дачыненні да аўдытарскіх арганізацый, індывідуальных аўдытараў і аўдытараў.
5. Рэестр аўдытарскіх арганізацый, індывідуальных аўдытараў і аўдытараў вядзецца ў электроннай форме і павінен быць даступны на афіцыйным сайце ў інфармацыйна-тэлекамунікацыйнай сетцы «Інтэрнэт» (далей – сетка Інтэрнэт) органа, які ажыццяўляе вядзенне рэестра аўдытарскіх арганізацый, індывідуальных аўдытараў і аўдытараў.
6. Дзяржава-член забяспечвае адкрытасць і агульнадаступнасць звестак, якія ўтрымліваюцца ў рэестры аўдытарскіх арганізацый, індывідуальных аўдытараў і аўдытараў, за выключэннем персанальных даных аўдытара. Персанальныя даныя аўдытара, уключаныя ў рэестр аўдытарскіх арганізацый, індывідуальных аўдытараў і аўдытараў, прадастаўляюцца зацікаўленым асобам толькі на падставах і ў парадку, якія ўстаноўлены заканадаўствам дзяржавы-члена.
7. Аўдытарская арганізацыя, індывідуальны аўдытар, аўдытар нясуць адказнасць за дакладнасць звестак аб іх, уключаных у рэестр аўдытарскіх арганізацый, індывідуальных аўдытараў і аўдытараў, а таксама за своечасовасць паведамлення органу (органам), які ажыццяўляе вядзенне рэестра аўдытарскіх арганізацый, індывідуальных аўдытараў і аўдытараў, аб змяненні такіх звестак.
8. Звесткі, уключаныя ў рэестр аўдытарскіх арганізацый, індывідуальных аўдытараў і аўдытараў, павінны падтрымлівацца ў актуальным стане.
Артыкул 11
Звесткі аб індывідуальным аўдытару і аўдытару, 
якія ўключаюцца ў рэестр аўдытарскіх арганізацый, 
індывідуальных аўдытараў і аўдытараў
У рэестр аўдытарскіх арганізацый, індывідуальных аўдытараў і аўдытараў уключаюцца як мінімум наступныя звесткі аб індывідуальным аўдытару і аўдытару:
прозвішча, імя, імя па бацьку (пры наяўнасці);
дата нараджэння (чысло, месяц, год);
месца жыхарства (рэгістрацыі);
індывідуальны рэгістрацыйны нумар;
звесткі аб дзяржаўнай рэгістрацыі ў якасці індывідуальнага прадпрымальніка (для індывідуальнага аўдытара);
звесткі аб кваліфікацыйным атэстаце (пасведчанні, сертыфікаце) аўдытара (нумар кваліфікацыйнага атэстата (пасведчання, сертыфіката) аўдытара, дата прыняцця рашэння аб выдачы кваліфікацыйнага атэстата (пасведчання, сертыфіката) аўдытара, найменне органа (арганізацыі), які выдаў указаны атэстат (пасведчанне, сертыфікат) аўдытара);
кантактны нумар тэлефона (для індывідуальнага аўдытара);
адрас электроннай пошты (пры наяўнасці);
адрас афіцыйнага сайта ў сетцы Інтэрнэт (пры наяўнасці);
звесткі аб аўдытарскай арганізацыі або індывідуальным аўдытару, работнікам якіх на падставе працоўнага дагавора з’яўляецца аўдытар (з указаннем наймення аўдытарскай арганізацыі або прозвішча, імені, імені па бацьку (пры наяўнасці) індывідуальнага аўдытара, месца знаходжання аўдытарскай арганізацыі або месца жыхарства (рэгістрацыі) індывідуальнага аўдытара, адраса афіцыйнага сайта ў сетцы Інтэрнэт (пры наяўнасці), індывідуальнага рэгістрацыйнага нумара аўдытарскай арганізацыі або індывідуальнага аўдытара);
звесткі аб рэгістрацыі ў якасці аўдытара ў іншых дзяржавах-членах і дзяржавах, якія не з’яўляюцца дзяржавамі-членамі (з указаннем наймення органа рэгістрацыі і індывідуальнага рэгістрацыйнага нумара аўдытара (пры наяўнасці));
звесткі аб прымяненні мер уздзеяння за парушэнне патрабаванняў заканадаўства дзяржавы-члена аб аўдытарскай дзейнасці (з указаннем наймення органа дзяржавы-члена, які прыняў рашэнне аб прымяненні мер уздзеяння, даты прыняцця ўказанага рашэння, нумара ўказанага рашэння (пры наяўнасці), віду парушэння і звестак аб прымененых мерах уздзеяння);
звесткі аб праходжанні індывідуальным аўдытарам знешняга кантролю якасці працы (з указаннем даты правядзення праверкі якасці працы і наймення органа дзяржавы-члена, які праводзіў праверку);
звесткі аб пачатку (спыненні) дзейнасці аўдытара ў якасці індывідуальнага прадпрымальніка (з указаннем даты і дзяржаўнага рэгістрацыйнага нумара запісу аб пачатку (спыненні) такой дзейнасці).
У выпадку калі аўдытар, звесткі аб якім уключаны ў рэестр аўдытарскіх арганізацый, індывідуальных аўдытараў і аўдытараў, мае права ўдзельнічаць у ажыццяўленні аўдытарскай дзейнасці толькі ў дзяржаве-члене, у якой ён уключаны ў рэестр аўдытарскіх арганізацый, індывідуальных аўдытараў і аўдытараў, то рэестр павінен утрымліваць указанне на гэта абмежаванне.
Артыкул 12
Звесткі аб аўдытарскай арганізацыі, якія ўключаюцца 
ў рэестр аўдытарскіх арганізацый, індывідуальных 
аўдытараў і аўдытараў
У рэестр аўдытарскіх арганізацый, індывідуальных аўдытараў і аўдытараў уключаюцца як мінімум наступныя звесткі аб аўдытарскай арганізацыі:
поўнае найменне і скарочанае найменне (пры наяўнасці);
арганізацыйна-прававая форма;
месца знаходжання (адрас юрыдычнай асобы);
індывідуальны рэгістрацыйны нумар;
звесткі аб дзяржаўнай рэгістрацыі ў якасці юрыдычнай асобы;
адрас электроннай пошты (пры наяўнасці);
адрас афіцыйнага сайта ў сетцы Інтэрнэт (пры наяўнасці);
месца знаходжання ўсіх філіялаў і прадстаўніцтваў (пры наяўнасці);
звесткі аб уласніках (удзельніках, акцыянерах) аўдытарскай арганізацыі (з указаннем прозвішчаў, імён, імён па бацьку (пры наяўнасці), найменняў і адрасоў);
звесткі аб членах калегіяльнага і (або) аднаасобнага выканаўчага органа аўдытарскай арганізацыі (з указаннем прозвішчаў, імён, імён па бацьку (пры наяўнасці));
звесткі аб аўдытарах, якія з’яўляюцца работнікамі аўдытарскай арганізацыі на падставе працоўнага дагавора (з указаннем прозвішчаў, імён, імён па бацьку (пры наяўнасці), індывідуальных рэгістрацыйных нумароў, нумароў кваліфікацыйных атэстатаў (пасведчанняў, сертыфікатаў) аўдытара);
звесткі аб членстве (іншым удзеле) у аб’яднаннях аўдытарскіх арганізацый, якія з’яўляюцца членамі Форума фірмаў Міжнароднай федэрацыі бухгалтараў (міжнародных сетак аўдытарскіх арганізацый) (з указаннем для кожнай такой міжнароднай сеткі найменняў і месцаў знаходжання ўсіх членаў гэтай сеткі або крыніцы інфармацыі (адраса афіцыйнага сайта ў сетцы Інтэрнэт і інш.), з якога такія звесткі могуць быць атрыманы);
звесткі аб рэгістрацыі ў якасці аўдытарскай арганізацыі (іншай аналагічнай асобы) у другіх дзяржавах-членах і дзяржавах, якія не з’яўляюцца дзяржавамі-членамі (з указаннем наймення органа і індывідуальнага рэгістрацыйнага нумара (пры наяўнасці));
звесткі аб прымяненні мер уздзеяння за парушэнне патрабаванняў заканадаўства дзяржавы-члена аб аўдытарскай дзейнасці (з указаннем наймення органа дзяржавы-члена, які прыняў рашэнне аб прымяненні мер уздзеяння, даты прыняцця ўказанага рашэння, нумара ўказанага рашэння (пры наяўнасці), віду парушэння і звестак аб прымененых мерах уздзеяння);
звесткі аб праходжанні знешняга кантролю якасці працы (з указаннем даты правядзення праверкі якасці працы і наймення органа дзяржавы-члена, які праводзіў праверку);
звесткі аб спыненні дзейнасці аўдытарскай арганізацыі (з указаннем наймення органа дзяржавы-члена, які прыняў рашэнне аб спыненні дзейнасці аўдытарскай арганізацыі, і даты прыняцця такога рашэння).
У выпадку калі аўдытарская арганізацыя, звесткі аб якой уключаны ў рэестр аўдытарскіх арганізацый, індывідуальных аўдытараў і аўдытараў, мае права ажыццяўляць аўдытарскую дзейнасць толькі ў дзяржаве-члене, у якой яна ўключана ў рэестр аўдытарскіх арганізацый, індывідуальных аўдытараў і аўдытараў, то рэестр павінен утрымліваць указанне на гэта абмежаванне.
Артыкул 13
Мова, на якой вядзецца рэестр аўдытарскіх арганізацый, 
індывідуальных аўдытараў і аўдытараў
1. Рэестр аўдытарскіх арганізацый, індывідуальных аўдытараў і аўдытараў вядзецца на дзяржаўных мовах дзяржаў-членаў і на рускай мове ў выпадку, калі руская мова не з’яўляецца дзяржаўнай мовай дзяржавы-члена.
2. Дзяржава-член забяспечвае ідэнтычнасць уключаных у рэестр аўдытарскіх арганізацый, індывідуальных аўдытараў і аўдытараў звестак на дзяржаўнай мове дзяржавы-члена і на рускай мове.
Артыкул 14
Органы дзяржаў-членаў, адказныя за вядзенне 
рэестра аўдытарскіх арганізацый, індывідуальных 
аўдытараў і аўдытараў
1. Дзяржава-член вызначае:
а) орган (органы), адказны за вядзенне рэестра аўдытарскіх арганізацый, індывідуальных аўдытараў і аўдытараў. Органамі, адказнымі за вядзенне рэестра аўдытарскіх арганізацый, індывідуальных аўдытараў і аўдытараў, могуць быць дзяржаўныя органы дзяржавы-члена, прафесійныя аб’яднанні (самарэгулявальныя арганізацыі) аўдытараў, арганізацыі, спецыяльна створаныя для гэтых мэт;
б) парадак вядзення рэестра аўдытарскіх арганізацый, індывідуальных аўдытараў і аўдытараў органам (органамі), адказным за вядзенне ўказанага рэестра.
2. Дзяржава-член інфармуе аб органе (органах), адказным за вядзенне рэестра аўдытарскіх арганізацый, індывідуальных аўдытараў і аўдытараў, іншыя дзяржавы-члены і Еўразійскую эканамічную камісію (далей – Камісія).
3. Органы дзяржаў-членаў, адказныя за вядзенне рэестраў аўдытарскіх арганізацый, індывідуальных аўдытараў і аўдытараў, інфармуюць адзін аднаго і Камісію аб адрасах сваіх афіцыйных сайтаў у сетцы Інтэрнэт, на якіх размяшчаюцца рэестры аўдытарскіх арганізацый, індывідуальных аўдытараў і аўдытараў.
Камісія размяшчае на афіцыйным сайце Саюза пералік адрасоў афіцыйных сайтаў у сетцы Інтэрнэт органаў дзяржаў-членаў, адказных за вядзенне рэестраў аўдытарскіх арганізацый, індывідуальных аўдытараў і аўдытараў, на якіх размяшчаюцца ўказаныя рэестры.
4. Парадак узаемадзеяння органаў дзяржаў-членаў, адказных за вядзенне рэестраў аўдытарскіх арганізацый, індывідуальных аўдытараў і аўдытараў, вызначаецца міжнародным дагаворам у рамках Саюза.
Артыкул 15
Стандарты аўдытарскай дзейнасці
1. У дзяржавах-членах аўдытарская дзейнасць ажыццяўляецца ў адпаведнасці з міжнароднымі стандартамі аўдытарскай дзейнасці. Для мэт гэтага Пагаднення пад міжнароднымі стандартамі аўдытарскай дзейнасці разумеюцца наступныя дакументы, якія прымаюцца Міжнароднай федэрацыяй бухгалтараў:
а) міжнародныя стандарты кантролю якасці;
б) міжнародныя стандарты аўдыту;
в) міжнародныя справаздачы аб практыцы аўдыту;
г) міжнародныя стандарты аглядных праверак;
д) міжнародныя стандарты заданняў, якія забяспечваюць упэўненасць;
е) міжнародныя стандарты спадарожных аўдыту паслуг;
ж) іншыя дакументы, вызначаныя Міжнароднай федэрацыяй бухгалтараў у якасці неад’емнай часткі міжнародных стандартаў аўдытарскай дзейнасці;
з) дакументы, якія прадугледжваюць унясенне змяненняў у дакументы, указаныя ў падпунктах «а» – «ж» гэтага пункта.
2. Міжнародныя стандарты аўдытарскай дзейнасці ўводзяцца ў дзеянне для прымянення ў дзяржаве-члене ў парадку, устаноўленым заканадаўствам дзяржавы-члена.
3. У дзяржаве-члене могуць прымяняцца акрамя міжнародных стандартаў аўдытарскай дзейнасці іншыя правілы аўдытарскай дзейнасці (нацыянальныя стандарты (правілы) аўдытарскай дзейнасці, стандарты аўдытарскай дзейнасці прафесійных аб’яднанняў (самарэгулявальных арганізацый) аўдытараў і інш.). Прымяненне ў дзяржаве-члене іншых правіл аўдытарскай дзейнасці дапускаецца ў выпадку, калі яны ўстанаўліваюць патрабаванні да:
а) ажыццяўлення аўдытарскай дзейнасці па пытаннях, не ўрэгуляваных міжнароднымі стандартамі аўдытарскай дзейнасці;
б) аўдытарскіх працэдур, дадатковых у дачыненні да патрабаванняў, устаноўленых міжнароднымі стандартамі аўдытарскай дзейнасці, калі гэта абумоўлена асаблівасцямі правядзення аўдыту або асаблівасцямі аказання паслуг, якія спадарожнічаюць аўдыту;
в) аўдытарскіх працэдур, неабходных для выканання дадатковай працы ў ходзе правядзення аўдыту або выканання іншых праверак, якія забяспечваюць упэўненасць, аб’ём і характар (у тым ліку дадатковыя пытанні, пастаўленыя перад аўдытарскай арганізацыяй, індывідуальным аўдытарам) якой устаноўлены заканадаўствам дзяржавы-члена, а таксама да адлюстравання вынікаў такой працы ў аўдытарскім заключэнні, заключэнні (уключаючы парадак выкладу, склад адлюстраванай інфармацыі, канкрэтныя фармулёўкі).
4. У выпадку калі для ажыццяўлення аўдытарскай дзейнасці ў дзяржаве-члене дапускаецца прымяненне іншых правіл аўдытарскай дзейнасці, такія правілы не павінны:
а) супярэчыць міжнародным стандартам аўдытарскай дзейнасці;
б) ствараць перашкоды для ажыццяўлення аўдытарскай дзейнасці.
Артыкул 16
Незалежнасць аўдытарскіх арганізацый, 
індывідуальных аўдытараў, аўдытараў
1. У дзяржавах-членах прымяняецца Кодэкс этыкі прафесійных бухгалтараў (у частцы ажыццяўлення аўдытарскай дзейнасці), прыняты Міжнароднай федэрацыяй бухгалтараў (далей – Кодэкс этыкі прафесійных бухгалтараў).
2. Аўдытарскія арганізацыі, індывідуальныя аўдытары, аўдытары павінны выконваць устаноўленыя ў адпаведнасці з Кодэксам этыкі прафесійных бухгалтараў патрабаванні да незалежнасці аўдытарскіх арганізацый, індывідуальных аўдытараў, аўдытараў ад асоб, якім аказваецца аўдытарская паслуга (асоб, якія заключылі дагавор аказання аўдытарскіх паслуг), пры аказанні аўдытарскіх паслуг, звязаных з выказваннем аўдытарскай арганізацыяй, індывідуальным аўдытарам меркавання аб інфармацыі, якая даследуецца.
3. Аўдытарскія арганізацыі, індывідуальныя аўдытары, аўдытары не маюць права ажыццяўляць дзеянні, што выклікаюць узнікненне канфлікту інтарэсаў або ствараюць пагрозу ўзнікнення такога канфлікту.
Для мэт гэтага Пагаднення пад канфліктам інтарэсаў разумеецца сітуацыя, пры якой зацікаўленасць аўдытарскай арганізацыі, індывідуальнага аўдытара, аўдытара можа паўплываць на меркаванне такой аўдытарскай арганізацыі, індывідуальнага аўдытара аб бухгалтарскай (фінансавай) справаздачнасці асобы, якая аўдзіруецца, або аб іншай інфармацыі, якая прадастаўляецца ім.
Артыкул 17
Прафесійная этыка аўдытараў
Аўдытарскія арганізацыі, індывідуальныя аўдытары, аўдытары пры ажыццяўленні аўдытарскай дзейнасці (удзеле ў ажыццяўленні аўдытарскай дзейнасці) павінны выконваць патрабаванні прафесійнай этыкі аўдытараў, устаноўленыя Кодэксам этыкі прафесійных бухгалтараў.
Артыкул 18
Аўдытарская тайна
1. Асобы, указаныя ў пункце 3 гэтага артыкула, а таксама іншыя асобы, вызначаныя заканадаўствам дзяржавы-члена, павінны выконваць патрабаванні да забеспячэння канфідэнцыяльнасці інфармацыі, якая з’яўляецца аўдытарскай тайнай, у адпаведнасці з заканадаўствам дзяржавы-члена.
2. Аўдытарскай тайнай з'яўляюцца любыя звесткі і дакументы, атрыманыя і (або) складзеныя аўдытарскімі арганізацыямі, індывідуальнымі аўдытарамі і іх работнікамі пры ажыццяўленні аўдытарскай дзейнасці і аказанні іншых звязаных з аўдытарскай дзейнасцю паслуг, за выключэннем:
а) звестак, разгалошаных асобай, якой аказваліся аўдытарскія паслугі, або з яе згоды;
б) звестак аб заключэнні дагавора аказання аўдытарскіх паслуг;
в) звестак аб велічыні аўдытарскага ўзнагароджання.
3. Аўдытарская арганізацыя, індывідуальны аўдытар і іх работнікі не маюць права перадаваць трэцім асобам звесткі і дакументы, якія з’яўляюцца аўдытарскай тайнай, або разгалошваць такія звесткі і змест такіх дакументаў без папярэдняй пісьмовай згоды асобы, якой аказваліся аўдытарскія паслугі, за выключэннем выпадкаў, устаноўленых заканадаўствам дзяржавы-члена, на тэрыторыі якой аказваюцца аўдытарскія паслугі.
Артыкул 19
Унутраны кантроль якасці аўдытарскіх паслуг
1. Пры аказанні аўдытарскіх паслуг аўдытарская арганізацыя, індывідуальны аўдытар павінны ўстанавіць і выконваць правілы ўнутранага кантролю якасці працы.
2. Правілы ўнутранага кантролю якасці працы аўдытарскай арганізацыі, індывідуальнага аўдытара ўстанаўліваюцца ў адпаведнасці са стандартамі аўдытарскай дзейнасці.
Артыкул 20
Аўдытарскае заключэнне, заключэнне, справаздача
1. Аўдытарскае заключэнне, заключэнне, справаздача складаюцца пры ажыццяўленні аўдытарскай дзейнасці ў адпаведнасці са стандартамі аўдытарскай дзейнасці.
2. Аўдытарскае заключэнне, заключэнне, справаздача, складзеныя асобай, якая мае права на ажыццяўленне аўдытарскай дзейнасці ў дзяржаве-члене, прызнаюцца афіцыйнымі дакументамі ў іншых дзяржавах-членах.
Артыкул 21
Арганізацыя аказання аўдытарскіх паслуг
1. Дзяржава-член устанаўлівае ў сваім заканадаўстве патрабаванні, у адпаведнасці з якімі:
а) аўдытарская арганізацыя, індывідуальны аўдытар павінны быць забяспечаны фінансавымі, матэрыяльнымі і працоўнымі рэсурсамі, неабходнымі і дастатковымі для аказання аўдытарскіх паслуг;
б) аўдытарскае ўзнагароджанне аўдытарскай арганізацыі, індывідуальнага аўдытара за аказаныя імі аўдытарскія паслугі:
павінна быць дастатковым для аказання аўдытарскай паслугі, прадугледжанай дагаворам аказання аўдытарскіх паслуг, у адпаведнасці са стандартамі аўдытарскай дзейнасці;
не можа быць абумоўлена выкананнем аўдытарскай арганізацыяй, індывідуальным аўдытарам якіх-небудзь патрабаванняў да незалежнага меркавання, якое будзе сфарміравана ў выніку аказання аўдытарскай паслугі, прадугледжанай дагаворам аказання аўдытарскіх паслуг, а таксама аказаннем аўдытарскай арганізацыяй, індывідуальным аўдытарам дадатковых паслуг гэтай асобе;
не можа залежыць ад надыходу якой-небудзь падзеі (факта) у будучыні.
2. Аўдытарская арганізацыя, індывідуальны аўдытар павінны весці ўлік асоб, якім аказаны аўдытарскія паслугі. У дачыненні да кожнай такой асобы аўдытарская арганізацыя, індывідуальны аўдытар павінны мець наступную інфармацыю:
а) найменне, месца знаходжання (адрас юрыдычнай асобы і адрас фактычнага ажыццяўлення дзейнасці);
б) прозвішча, імя, імя па бацьку (пры наяўнасці) асобы, адказнай за аказанне аўдытарскіх паслуг;
в) велічыня аўдытарскага ўзнагароджання і ўзнагароджання за любыя іншыя паслугі, прадугледжаныя пунктам 2 артыкула 23 гэтага Пагаднення, атрыманыя ад такой асобы;
г) любыя пісьмовыя прэтэнзіі, прад’яўленыя да аўдытарскай арганізацыі, індывідуальнага аўдытара ў дачыненні да аказаных імі аўдытарскіх паслуг.
3. Аўдытарская арганізацыя, індывідуальны аўдытар абавязаны:
а) весці рабочую дакументацыю па кожным дагаворы аказання аўдытарскіх паслуг у аб’ёме і парадку, якія ўстаноўлены стандартамі аўдытарскай дзейнасці;
б) аформіць рабочую дакументацыю па дагаворы аказання аўдытарскіх паслуг не пазней за 60 каляндарных дзён з даты складання аўдытарскага заключэння, заключэння, справаздачы;
в) захоўваць рабочую дакументацыю не менш за 5 гадоў з даты складання аўдытарскага заключэння, заключэння, справаздачы.
4. Дзяржава-член мае права ўстанаўліваць у сваім заканадаўстве патрабаванні:
а) да вядзення рабочай дакументацыі аўдытарскай арганізацыі, індывідуальнага аўдытара, дадатковыя ў дачыненні да патрабаванняў, прадугледжаных гэтым артыкулам;
б) да кіраўнікоў аўдытарскіх арганізацый і (або) кіраўнікоў заданняў па аказанні аўдытарскай паслугі.
Артыкул 22
Абавязковы аўдыт
1. Абавязковаму аўдыту падлягаюць:
а) гадавая бухгалтарская (фінансавая) справаздачнасць крэдытнай арганізацыі (банка), страхавой арганізацыі, таварыства ўзаемнага страхавання, недзяржаўнага пенсійнага фонду, арганізацыі, каштоўныя паперы якой дапушчаны да арганізаваных таргоў;
б) гадавая бухгалтарская (фінансавая) справаздачнасць, якая ўключаецца ў праспект каштоўных папер.
2. Абавязковы аўдыт праводзіцца толькі аўдытарскімі арганізацыямі.
3. Дзяржава-член мае права акрамя патрабаванняў, прадугледжаных пунктам 1 гэтага артыкула, устанаўліваць у сваім заканадаўстве выпадкі, пры якіх бухгалтарская (фінансавая) справаздачнасць эканамічнага суб’екта падлягае абавязковаму аўдыту, а таксама прадаставіць індывідуальным аўдытарам права праводзіць абавязковы аўдыт у такіх выпадках.
4. Аўдытарская арганізацыя, якая праводзіць абавязковы аўдыт, штогод раскрывае інфармацыю аб сваёй дзейнасці на сваім афіцыйным сайце ў сетцы Інтэрнэт.
5. Інфармацыя, якая раскрываецца аўдытарскай арганізацыяй у адпаведнасці з пунктам 4 гэтага артыкула, павінна ўключаць у сябе як мінімум наступныя звесткі:
а) звесткі аб арганізацыйна-прававой форме аўдытарскай арганізацыі і размеркаванні долей яе статутнага (складачнага) капіталу паміж уласнікамі, удзельнікамі (аўдытарамі, аўдытарскімі арганізацыямі, іншымі фізічнымі і юрыдычнымі асобамі);
б) звесткі аб сетцы аўдытарскіх арганізацый (найменне, месца знаходжання штаб-кватэры, адрас афіцыйнага сайта ў сетцы Інтэрнэт) (у выпадку калі аўдытарская арганізацыя ўваходзіць у склад сеткі аўдытарскіх арганізацый, у тым ліку міжнароднай сеткі);
в) дата завяршэння апошняй знешняй праверкі якасці працы аўдытарскай арганізацыі і найменне органа (арганізацыі), які праводзіў гэту праверку.
6. Дзяржава-член мае права акрамя звестак, прадугледжаных пунктам 5 гэтага артыкула, устанаўліваць у сваім заканадаўстве іншыя звесткі, якія раскрываюцца аўдытарскай арганізацыяй, што праводзіць абавязковы аўдыт.
Артыкул 23
Абмежаванні дзейнасці аўдытарскай арганізацыі, 
індывідуальнага аўдытара
1. Аўдытарская арганізацыя, індывідуальны аўдытар не маюць права займацца іншай прадпрымальніцкай дзейнасцю, за выключэннем аўдытарскай дзейнасці і аказання паслуг, прадугледжаных пунктам 2 гэтага артыкула.
2. Аўдытарская арганізацыя, індывідуальны аўдытар маюць права аказваць наступныя звязаныя з аўдытарскай дзейнасцю паслугі:
а) пастаноўка бухгалтарскага ўліку, аднаўленне і вядзенне бухгалтарскага ўліку, складанне бухгалтарскай (фінансавай) справаздачнасці, бухгалтарскае кансультаванне;
б) падатковае кансультаванне, пастаноўка падатковага ўліку, аднаўленне і вядзенне падатковага ўліку, складанне падатковых разлікаў і дэкларацый;
в) кіраўнічае кансультаванне, звязанае з фінансава-гаспадарчай дзейнасцю, у тым ліку аналіз фінансава-гаспадарчай дзейнасці арганізацый і фізічных асоб, зарэгістраваных у якасці індывідуальных прадпрымальнікаў у адпаведнасці з заканадаўствам дзяржавы-члена;
г) укараненне інфармацыйных тэхналогій і кансультаванне па пытаннях аўтаматызацыі бухгалтарскага ўліку;
д) ацэначная дзейнасць;
е) распрацоўка і аналіз інвестыцыйных праектаў, складанне бізнес-планаў;
ж) правядзенне навукова-даследчых і эксперыментальных работ у сферах, звязаных з аўдытарскай дзейнасцю;
з) навучанне ў сферах, звязаных з аўдытарскай дзейнасцю (бухгалтарскі ўлік, эканоміка, фінансы і інш.);
і) іншыя паслугі, прадугледжаныя заканадаўствам дзяржавы-члена.
3. Звязаныя з аўдытарскай дзейнасцю паслугі, прадугледжаныя пунктам 2 гэтага артыкула, аказваюцца з выкананнем устаноўленых заканадаўствам дзяржаў-членаў патрабаванняў, у тым ліку датычных допуску да аказання такіх паслуг.
4. Аўдытарская арганізацыя, індывідуальны аўдытар не маюць права аказваць асобе, якая аўдзіруецца, паслугі і выконваць работы, прадугледжаныя пунктам 2 гэтага артыкула, у наступных выпадках:
а) аказанне такіх паслуг і (або) выкананне такіх работ цягнуць за сабой невыкананне патрабавання да незалежнасці аўдытарскай арганізацыі, індывідуальнага аўдытара або ствараюць пагрозу невыканання такога патрабавання, цягнуць за сабой узнікненне канфлікту інтарэсаў або ствараюць пагрозу ўзнікнення такога канфлікту;
б) аўдытарская арганізацыя, індывідуальны аўдытар не могуць прыняць неабходныя меры для ліквідацыі пагрозы невыканання патрабавання да незалежнасці аўдытарскай арганізацыі, індывідуальнага аўдытара або зніжэння такой пагрозы да ўзроўню, пры якім патрабаванні да незалежнасці і прафесійнай этыкі аўдытараў, устаноўленыя Кодэксам этыкі прафесійных бухгалтараў, будуць выкананы.
5. Дзяржава-член мае права ўстанаўліваць у сваім заканадаўстве пералік дзеянняў, якія цягнуць узнікненне канфлікту інтарэсаў або ствараюць пагрозу ўзнікнення такога канфлікту, у дапаўненне да дзеянняў, прадугледжаных Кодэксам этыкі прафесійных бухгалтараў.
Артыкул 24
Асаблівасці ажыццяўлення аўдытарскай дзейнасці 
ў фінансавай сферы
1. Дзяржава-член мае права ўстанаўліваць у сваім заканадаўстве дадатковыя патрабаванні да аўдытарскіх арганізацый, якія ажыццяўляюць аўдыт бухгалтарскай (фінансавай) справаздачнасці і іншай інфармацыі ўдзельнікаў фінансавага рынку і арганізацый, каштоўныя паперы якіх дапушчаны да арганізаваных таргоў, да аўдытараў, якія ўдзельнічаюць у ажыццяўленні такой дзейнасці, а таксама да працэдур правядзення аўдыту і парадку прадастаўлення адпаведнаму ўпаўнаважанаму органу дзяржавы-члена аўдытарскага заключэння.
2. Дзяржава-член мае права ўстанаўліваць у сваім заканадаўстве дадатковыя патрабаванні да аўдытарскіх арганізацый, якія ажыццяўляюць аўдыт бухгалтарскай (фінансавай) справаздачнасці нацыянальнага (цэнтральнага) банка дзяржавы-члена, да аўдытараў, якія ўдзельнічаюць у ажыццяўленні такой дзейнасці, а таксама да працэдур правядзення аўдыту бухгалтарскай (фінансавай) справаздачнасці нацыянальнага (цэнтральнага) банка і парадку прадастаўлення аўдытарскага заключэння.
Артыкул 25
Арганізацыя знешняга кантролю якасці працы 
аўдытарскіх арганізацый, індывідуальных 
аўдытараў у дзяржаве-члене
1. Дзяржава-член забяспечвае ажыццяўленне знешняга кантролю якасці працы аўдытарскіх арганізацый, індывідуальных аўдытараў.
2. Прадметам знешняга кантролю якасці працы аўдытарскіх арганізацый, індывідуальных аўдытараў з’яўляецца выкананне аўдытарскай арганізацыяй, індывідуальным аўдытарам:
а) патрабаванняў заканадаўства аб аўдытарскай дзейнасці дзяржавы-члена, у рэестры аўдытарскіх арганізацый, індывідуальных аўдытараў і аўдытараў якой зарэгістраваны аўдытарская арганізацыя, індывідуальны аўдытар, і дзяржавы-члена, у якой ажыццяўляецца аўдытарская дзейнасць;
б) стандартаў аўдытарскай дзейнасці, патрабаванняў да незалежнасці і прафесійнай этыкі аўдытараў, у тым ліку да:
наяўнасці і выканання аўдытарскай арганізацыяй, індывідуальным аўдытарам правіл унутранага кантролю якасці працы;
дастатковасці рэсурсаў, накіраваных аўдытарскай арганізацыяй, індывідуальным аўдытарам на выкананне дагавора аказання аўдытарскіх паслуг;
абгрунтаванасці велічыні аўдытарскага ўзнагароджання, атрыманага аўдытарскай арганізацыяй, індывідуальным аўдытарам.
3. Знешні кантроль якасці працы павінен у тым ліку ўключаць праверку:
а) выканання аўдытарскай арганізацыяй, індывідуальным аўдытарам часткі дагавораў аказання аўдытарскіх паслуг;
б) якасці працы аўдытараў, якія з’яўляюцца работнікамі аўдытарскай арганізацыі, індывідуальнага аўдытара.
4. Дзяржава-член:
а) устанаўлівае парадак ажыццяўлення знешняга кантролю якасці працы аўдытарскіх арганізацый, індывідуальных аўдытараў;
б) вызначае орган (органы), які ажыццяўляе знешні кантроль якасці працы аўдытарскіх арганізацый, індывідуальных аўдытараў. Органамі, якія ажыццяўляюць знешні кантроль якасці працы аўдытарскіх арганізацый, індывідуальных аўдытараў, могуць быць дзяржаўныя органы дзяржавы-члена, прафесійныя аб’яднанні (самарэгулявальныя арганізацыі) аўдытараў і іншыя арганізацыі.
5. Орган дзяржавы-члена, які ажыццяўляе знешні кантроль якасці працы аўдытарскай арганізацыі, індывідуальнага аўдытара, мае права ажыццяўляць знешні кантроль якасці працы аўдытарскіх арганізацый, індывідуальных аўдытараў іншых дзяржаў-членаў, якія ажыццяўляюць аўдытарскую дзейнасць у гэтай дзяржаве-члене.
6. Парадак узаемадзеяння органаў дзяржаў-членаў, якія ажыццяўляюць знешні кантроль якасці працы аўдытарскіх арганізацый, індывідуальных аўдытараў, уключаючы механізм іх удзелу ў знешніх праверках якасці працы і правядзення кансультацый пры прыняцці рашэння аб прымяненні мер уздзеяння, вызначаецца міжнародным дагаворам у рамках Саюза.
Артыкул 26
Патрабаванні да знешняга кантролю якасці працы аўдытарскіх арганізацый, індывідуальных аўдытараў
1. Дзяржава-член пры ажыццяўленні знешняга кантролю якасці працы аўдытарскіх арганізацый, індывідуальных аўдытараў забяспечвае выкананне наступных асноўных патрабаванняў:
а) незалежнасць органа, які ажыццяўляе знешні кантроль якасці працы аўдытарскіх арганізацый, індывідуальных аўдытараў, ад аўдытарскіх арганізацый, індывідуальных аўдытараў, у дачыненні да якіх ажыццяўляецца знешні кантроль якасці працы;
б) падсправаздачнасць органа, які ажыццяўляе знешні кантроль якасці працы аўдытарскіх арганізацый, індывідуальных аўдытараў, незалежнаму ад аўдытарскай прафесіі органу, вызначанаму заканадаўствам дзяржавы-члена;
в) падкантрольнасць органу, які ажыццяўляе знешні кантроль якасці працы аўдытарскіх арганізацый, індывідуальных аўдытараў, усіх аўдытарскіх арганізацый, індывідуальных аўдытараў, якія ажыццяўляюць аўдытарскую дзейнасць у дзяржаве-члене;
г) забяспечанасць органа, які ажыццяўляе знешні кантроль якасці працы аўдытарскіх арганізацый, індывідуальных аўдытараў, неабходнымі фінансавымі, матэрыяльнымі і працоўнымі рэсурсамі;
д) належны ўзровень прафесійнай кампетэнтнасці асоб, якія ажыццяўляюць знешні кантроль якасці працы аўдытарскіх арганізацый, індывідуальных аўдытараў;
е) празрыстасць працэдуры прызначэння асоб для правядзення знешняй праверкі якасці працы аўдытарскай арганізацыі, індывідуальнага аўдытара, якая забяспечвае ў тым ліку папярэджанне ўзнікнення канфлікту інтарэсаў паміж такімі асобамі і аўдытарскай арганізацыяй, індывідуальным аўдытарам, у дачыненні да якіх ажыццяўляецца знешні кантроль якасці працы;
ж) справаздачнасць органа, які ажыццяўляе знешні кантроль якасці працы аўдытарскіх арганізацый, індывідуальных аўдытараў, аб выніках знешняй праверкі якасці працы аўдытарскай арганізацыі, індывідуальнага аўдытара;
з) адкрытасць агульных вынікаў знешняга кантролю якасці працы аўдытарскіх арганізацый, індывідуальных аўдытараў;
і) абавязковая ліквідацыя аўдытарскай арганізацыяй, індывідуальным аўдытарам парушэнняў і недахопаў, выяўленых па выніках ажыццяўлення знешняга кантролю якасці іх працы, у тэрмін, устаноўлены органам, які ажыццяўляе знешні кантроль якасці працы аўдытарскіх арганізацый, індывідуальных аўдытараў.
2. Знешняя праверка якасці працы павінна прызначацца:
а) у дачыненні да аўдытарскай арганізацыі – на аснове рызыка-арыентаванага падыходу, але не радзей за 1 раз на 5 гадоў;
б) у дачыненні да індывідуальнага аўдытара – не радзей за 1 раз на 7 гадоў.
3. Знешняя праверка якасці працы ў дачыненні да аўдытарскай арганізацыі або індывідуальнага аўдытара можа прызначацца на падставе пісьмовай скаргі, якая паступіла ў орган, які ажыццяўляе знешні кантроль якасці працы аўдытарскай арганізацыі, індывідуальнага аўдытара.
4. Аб’ём знешняй праверкі якасці працы аўдытарскай арганізацыі, індывідуальнага аўдытара павінен адпавядаць маштабу і складанасці дзейнасці аўдытарскай арганізацыі, індывідуальнага аўдытара, у дачыненні да якіх ажыццяўляецца знешні кантроль якасці іх працы.
Артыкул 27
Адказнасць аўдытарскіх арганізацый, 
індывідуальных аўдытараў, аўдытараў
Аўдытарская арганізацыя, індывідуальны аўдытар, аўдытар нясуць адказнасць за парушэнне патрабаванняў заканадаўства дзяржаў-членаў аб аўдытарскай дзейнасці, стандартаў аўдытарскай дзейнасці, патрабаванняў да незалежнасці і прафесійнай этыкі аўдытараў у адпаведнасці з заканадаўствам дзяржавы-члена, на тэрыторыі якой учынена парушэнне.
Артыкул 28
Меры ўздзеяння ў дачыненні да аўдытарскай арганізацыі, 
індывідуальнага аўдытара, аўдытара
1. Дзяржава-член забяспечвае прымяненне мер уздзеяння органамі, упаўнаважанымі на прымяненне такіх мер у дачыненні да аўдытарскай арганізацыі, індывідуальнага аўдытара, аўдытара, якія дапусцілі парушэнне патрабаванняў заканадаўства дзяржавы-члена аб аўдытарскай дзейнасці, стандартаў аўдытарскай дзейнасці, патрабаванняў да незалежнасці і прафесійнай этыкі аўдытараў (далей – меры ўздзеяння).
2. Меры ўздзеяння прымяняюцца органам, упаўнаважаным на прымяненне мер уздзеяння ў дачыненні да аўдытарскай арганізацыі, індывідуальнага аўдытара, аўдытара той дзяржавы-члена, у якой было ўстаноўлена парушэнне, у адпаведнасці з заканадаўствам гэтай дзяржавы.
3. Дзяржава-член вызначае меры ўздзеяння і парадак іх прымянення. Да аўдытарскіх арганізацый, індывідуальных аўдытараў адной дзяржавы-члена, якія ажыццяўляюць аўдытарскую дзейнасць на тэрыторыі іншай дзяржавы-члена, прымяняюцца ўсе меры ўздзеяння, прадугледжаныя заканадаўствам гэтай другой дзяржавы-члена.
4. Дзяржава-член забяспечвае, каб пры вызначэнні мер уздзеяння ўлічваліся як мінімум наступныя акалічнасці:
а) характар (у тым ліку сістэмнасць), наўмыснасць і ступень цяжару дапушчанага парушэння;
б) адпаведнасць меры ўздзеяння цяжару дапушчанага парушэння;
в) недапушчэнне неабгрунтаванага абмежавання правоў і законных інтарэсаў аўдытарскіх арганізацый, індывідуальных аўдытараў, аўдытараў;
г) надыход (пагроза падыходу) негатыўных наступстваў;
д) пакрыццё шкоды (урону) карыстальнікам бухгалтарскай (фінансавай) справаздачнасці, карыстальнікам паслуг, якія аказваюцца аўдытарскай арганізацыяй, індывідуальным аўдытарам, іншым асобам.
5. Дзяржава-член забяспечвае раскрыццё інфармацыі аб мерах уздзеяння, якія прымяняюцца.
Артыкул 29
Рэгуляванне аўдытарскай дзейнасці ў дзяржаве-члене
1. Дзяржава-член вызначае орган (органы), упаўнаважаны на ажыццяўленне функцый па рэгуляванні аўдытарскай дзейнасці. Органам (органамі), упаўнаважаным на ажыццяўленне функцый па рэгуляванні аўдытарскай дзейнасці, можа быць дзяржаўны орган дзяржавы-члена, арганізацыя, спецыяльна створаная для гэтых мэт.
2. Орган, упаўнаважаны на ажыццяўленне функцый па рэгуляванні аўдытарскай дзейнасці, павінен быць незалежным ад аўдытарскіх арганізацый, індывідуальных аўдытараў, аўдытараў, прафесійных аб’яднанняў (самарэгулявальных арганізацый) аўдытараў.
3. Да функцый па рэгуляванні аўдытарскай дзейнасці адносяцца:
а) выпрацоўка дзяржаўнай палітыкі ў сферы аўдытарскай дзейнасці;
б) прыняцце нарматыўных прававых актаў, якія рэгулююць аўдытарскую дзейнасць (калі заканадаўствам дзяржавы-члена такое права ўстаноўлена для органа, упаўнаважанага на ажыццяўленне функцый па рэгуляванні аўдытарскай дзейнасці), а таксама ўстанаўленне патрабаванняў да незалежнасці і прафесійнай этыкі аўдытараў;
в) аналіз стану рынку аўдытарскіх паслуг у дзяржаве-члене;
г) узаемадзеянне з органамі іншых дзяржаў-членаў, упаўнаважанымі на ажыццяўленне функцый па рэгуляванні аўдытарскай дзейнасці;
д) іншыя функцыі, прадугледжаныя гэтым Пагадненнем і (або) заканадаўствам дзяржавы-члена.
4. Для ажыццяўлення функцый па рэгуляванні аўдытарскай дзейнасці дзяржава-член павінна надзяліць орган, упаўнаважаны на ажыццяўленне функцый па рэгуляванні аўдытарскай дзейнасці, правам запытваць у аўдытарскіх арганізацый, індывідуальных аўдытараў, аўдытараў, прафесійных аб’яднанняў (самарэгулявальных арганізацый) аўдытараў неабходныя інфармацыю і дакументы, а таксама абавязаць аўдытарскія арганізацыі, індывідуальных аўдытараў, аўдытараў, прафесійныя аб’яднанні (самарэгулявальныя арганізацыі) аўдытараў прадастаўляць указанаму органу такія інфармацыю і дакументы.
Артыкул 30
Удзел прафесійных аб’яднанняў 
(самарэгулявальных арганізацый) аўдытараў 
у рэгуляванні аўдытарскай дзейнасці
1. Дзяржавы-члены садзейнічаюць стварэнню прафесійных аб’яднанняў (самарэгулявальных арганізацый) аўдытараў і ажыццяўленню імі сваёй дзейнасці.
2. Дзяржавы-члены забяспечваюць умовы для ўдзелу прафесійных аб’яднанняў (самарэгулявальных арганізацый) аўдытараў у рэгуляванні аўдытарскай дзейнасці, у прыватнасці, прадастаўляюць наступныя магчымасці:
а) удзельнічаць у выпрацоўцы дзяржаўнай палітыкі ў сферы аўдытарскай дзейнасці;
б) удзельнічаць у распрацоўцы і абмеркаванні праектаў нарматыўных прававых актаў у сферы рэгулявання аўдытарскай дзейнасці;
в) удзельнічаць у аналізе стану рынку аўдытарскіх паслуг у дзяржаве-члене;
г) абагульняць практыку прымянення заканадаўства дзяржавы-члена аб аўдытарскай дзейнасці і стандартаў аўдытарскай дзейнасці;
д) прадстаўляць інтарэсы членаў такіх аб’яднанняў у органах дзяржаўнай улады дзяржавы-члена.
3. Дзяржава-член з улікам патрабавання, прадугледжанага пунктам 2 артыкула 29 гэтага Пагаднення, можа прадаставіць органу, упаўнаважанаму на ажыццяўленне функцый па рэгуляванні аўдытарскай дзейнасці, права дэлегаваць прафесійным аб’яднанням (самарэгулявальным арганізацыям) аўдытараў выкананне асобных функцый па рэгуляванні аўдытарскай дзейнасці.
У выпадку калі орган, упаўнаважаны на ажыццяўленне функцый па рэгуляванні аўдытарскай дзейнасці, дэлегаваў прафесійным аб’яднанням (самарэгулявальным арганізацыям) аўдытараў выкананне якой-небудзь функцыі па рэгуляванні аўдытарскай дзейнасці, указаны орган павінен:
мець магчымасць у любы час аднавіць выкананне функцыі па рэгуляванні аўдытарскай дзейнасці;
здзяйсняць сістэматычны кантроль за ажыццяўленнем прафесійнымі аб’яднаннямі (самарэгулявальнымі арганізацыямі) аўдытараў дэлегаванай функцыі.
Артыкул 31
Узаемадзеянне органаў, упаўнаважаных на ажыццяўленне 
функцый па рэгуляванні аўдытарскай дзейнасці
1. Дзяржава-член надзяляе органы, упаўнаважаныя на ажыццяўленне функцый па рэгуляванні аўдытарскай дзейнасці, правам ажыццяўляць узаемадзеянне з адпаведнымі органамі іншых дзяржаў-членаў.
2. У выпадку наяўнасці ў дзяржаве-члене некалькіх органаў, упаўнаважаных на ажыццяўленне функцый па рэгуляванні аўдытарскай дзейнасці, дзяржава-член вызначае ўпаўнаважаны орган, адказны за ўзаемадзеянне з органамі іншых дзяржаў-членаў, упаўнаважанымі на ажыццяўленне функцый па рэгуляванні аўдытарскай дзейнасці.
3. Дзяржава-член паведамляе іншым дзяржавам-членам і Камісіі аб органах, упаўнаважаных на ажыццяўленне функцый па рэгуляванні аўдытарскай дзейнасці, і органе, адказным за ўзаемадзеянне з органамі іншых дзяржаў-членаў, упаўнаважанымі на ажыццяўленне функцый па рэгуляванні аўдытарскай дзейнасці.
4. Парадак узаемадзеяння органаў, упаўнаважаных на ажыццяўленне функцый па рэгуляванні аўдытарскай дзейнасці, вызначаецца міжнародным дагаворам у рамках Саюза.
Артыкул 32
Асаблівасці ўнутранага рэгулявання 
аўдытарскай дзейнасці
1. Рэспубліка Арменія мае права ў сваім заканадаўстве прадаставіць арганізацыям, якія аказваюць бухгалтарскія паслугі, права аказваць у Рэспубліцы Арменія спадарожныя аўдыту паслугі.
2. Дзяржава-член мае права ў сваім заканадаўстве прадаставіць замежным аўдытарскім арганізацыям права мець долю ўдзелу большую за 49 працэнтаў у статутным (складачным) капітале аўдытарскіх арганізацый, звесткі аб якіх уключаюцца ў рэестр аўдытарскіх арганізацый, індывідуальных аўдытараў і аўдытараў гэтай дзяржавы-члена. Указаныя аўдытарскія арганізацыі маюць права ажыццяўляць аўдытарскую дзейнасць толькі ў дзяржаве-члене, у якой яны ўключаны ў рэестр аўдытарскіх арганізацый, індывідуальных аўдытараў і аўдытараў.
3. Рэспубліка Казахстан у адпаведнасці са сваім заканадаўствам мае права не прымяняць у дачыненні да фізічных асоб, якія жадаюць удзельнічаць у ажыццяўленні аўдытарскай дзейнасці ў якасці аўдытараў, патрабаванне, прадугледжанае абзацам другім пункта 2 артыкула 8 гэтага Пагаднення. Асобы, звесткі аб якіх уключаны ў рэестр аўдытарскіх арганізацый, індывідуальных аўдытараў і аўдытараў Рэспублікі Казахстан, але не адпавядаюць указанаму патрабаванню, маюць права на ўдзел у ажыццяўленні аўдытарскай дзейнасці толькі ў Рэспубліцы Казахстан.
4. Рэспубліка Арменія, Рэспубліка Казахстан і Кыргызская Рэспубліка маюць права ў сваім заканадаўстве ўстанавіць, што для атрымання права на ажыццяўленне адпаведна ў Рэспубліцы Арменія, Рэспубліцы Казахстан і Кыргызскай Рэспубліцы аўдытарскай дзейнасці ў якасці аўдытарскай арганізацыі ў юрыдычнай асобы Рэспублікі Арменія, Рэспублікі Казахстан або Кыргызскай Рэспублікі колькасць аўдытараў, якія з’яўляюцца яго работнікамі па асноўным месцы працы на падставе працоўных дагавораў, можа быць меншай за 3 чалавекі. Указаныя аўдытарскія арганізацыі маюць права ажыццяўляць аўдытарскую дзейнасць толькі ў дзяржаве-члене, у якой яны ўключаны ў рэестр аўдытарскіх арганізацый, індывідуальных аўдытараў і аўдытараў.
5. У Рэспубліцы Казахстан паслугі па ацэначнай дзейнасці не маюць права аказваць аўдытарскія арганізацыі, індывідуальныя аўдытары дзяржаў-членаў, у тым ліку аўдытарскія арганізацыі, індывідуальныя аўдытары Рэспублікі Казахстан.
Артыкул 33
Пераходныя палажэнні
1. Асобы, якія з’яўляюцца на дату ўступлення гэтага Пагаднення ў сілу аўдытарскімі арганізацыямі, індывідуальнымі аўдытарамі, аўдытарамі, захоўваюць за сабой права на ажыццяўленне аўдытарскай дзейнасці (удзел у ажыццяўленні аўдытарскай дзейнасці) пасля ўступлення гэтага Пагаднення ў сілу.
2. Вынікі здачы прэтэндэнтамі кваліфікацыйнага экзамену, аб’яўленыя на дату ўступлення гэтага Пагаднення ў сілу, правадзейныя пасля ўступлення гэтага Пагаднення ў сілу.
3. Дакументы і іншая інфармацыя, якія пацвярджаюць праходжанне аўдытарамі навучання да даты ўступлення гэтага Пагаднення ў сілу, правадзейныя пасля ўступлення гэтага Пагаднення ў сілу.
4. Да даты ўступлення ў сілу міжнароднага дагавора, прадугледжанага пунктам 4 артыкула 14, пунктам 6 артыкула 25, пунктам 4 артыкула 31 гэтага Пагаднення, узаемадзеянне органаў дзяржаў-членаў ажыццяўляецца на падставе палажэнняў артыкула 68 Дагавора аб Еўразійскім эканамічным саюзе ад 29 мая 2014 года.
Артыкул 34
Вырашэнне спрэчак
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам аб Еўразійскім эканамічным саюзе ад 29 мая 2014 года.
Артыкул 35
Заключныя палажэнні
1. Па ўзаемнай згодзе дзяржаў-членаў у гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
2. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза.
3. Гэта Пагадненне ўступае ў сілу па сканчэнні 10 каляндарных дзён з даты атрымання дэпазітарыем апошняга пісьмовага паведамлення аб выкананні дзяржавамі-членамі ўнутрыдзяржаўных працэдур, неабходных для ўступлення гэтага Пагаднення ў сілу, за выключэннем артыкулаў 3–9, 15–20, пунктаў 2–4 артыкула 21, артыкулаў 22–24, пункта 5 артыкула 25, пунктаў 2–4 артыкула 26, артыкулаў 27, 28 і 32 гэтага Пагаднення, якія ўступаюць у сілу з даты ўступлення ў сілу рашэння Вышэйшага Еўразійскага эканамічнага савета, які прадугледжвае аднясенне паслуг у сферы аўдыту да сектараў (падсектараў) паслуг, у якіх функцыянуе адзіны рынак паслуг у рамках Еўразійскага эканамічнага саюза.

Аформлена ў горадзе Маскве 19 красавіка 2022 года ў адным арыгінальным экзэмпляры на рускай мове.
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

